ET Euroopa Liidu Teataja C 114/11

Nõukogu määruse (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta artikli 6 lõike 2 kohase taotluse avaldamine

(2008/C 114/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„RADICCHIO DI VERONA”

EÜ nr: IT/PGI/005/0670/16.01.2008

KGT KPN

1. Nimi

„Radicchio di Verona”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6 — Puuviljad, köögiviljad ja teraviljad töötlemata ja töödeldud kujul

3.2. Nimetusega „Radicchio di Verona” tähistatava toote kirjeldus

Kaitstud geograafiline tähis „Radicchio di Verona” tähistab tooteid, mis on saadud taimedest, mis kuuluvad Compositae sugukonda, perekonna Cichorium liiki inthybus ning „Rossa di Verona” varajasesse ja hilisesse sorti.

Kaitstud geograafilise tähisega „Radicchio di Verona” siguritel on terved, rootsutud, siledate ja tervete servadega ülespoole kaarduvad lehed, mis meenutavad dušipihustist tulevat veejuga. Talviste külmakraadide juures omandavad lehed tüüpilise intensiivse tumepunase värvuse ning tihedalt üksteise peal asetsevana moodustavad nad taimele iseloomuliku kompaktse südamekujulise pea. Lehtede keskroots on hästi välja arenenud ja valge värvusega.

„Radicchio di Verona” sigurit on kahte sorti: varajane ja hiline, ning neil on järgmised omadused:

— varajane sort: pea kaalub 150–350 grammi, külvamine leiab aset 1. ja 20. juuli vahel ning saagikooristus algab 1. oktoobril, lõpptoodangu saagis hektari kohta ei ületa 13 tonni;

— hiline sort: pea kaalub 100–300 grammi, külvamine leiab aset 21. juuli ja 15. augusti vahel ning saagikooristus algab 15. detsembril, lõpptoodangu saagis hektari kohta ei ületa 11 tonni; saagikoristuse ajal tuleks tagada, et oluline osa taime peajuurest jääks alles (vähemalt 8 sentimeetrit) ning selle sordi töötlus peaks hõlmama ajatamise ja blanšeerimise etappe, mille jooksul omandavad lehed tüüpilise krõmpsuvuse ja kergelt mõrkja maitse.

Tarbimiseks ringlusse lubamise ajaks peaks kaitstud geograafilise tähisega „Radicchio di Verona” sigur vastama eespool kirjeldatud tüüpilistele omadustele ning olema täpselt ja hoolikalt kärbitud, toote pea ja juur peavad olema pestud ja puhastatud, ning toodete pead ja pea külge jäänud lühikesed varreosad peavad olema ühtliku suuruse ja pikkusega. Pea peaks olema kompaktne, suletud tipuotsaga ja kergelt elliptilise kujuga ning leherootsud peaksid olema hästi selged ja hargnenud. Lehelabad on tumepunase värvusega, mosaiiklaiksuseta. Keskroots on täies pikkuses valget värvi. Pead peaksid olema terved, kahjustusteta (seega jäetakse välja tooted, millel on mädaplekid või muud toodet toidukõlbmatuks muutvad hälbed), värske välimusega, parasiitideta ja parasiidikahjustusteta, liigse pinnaniiskuseta ning kõrvallõhna ja -maitseta.

Kaitstud geograafilise tähisega „Radicchio di Verona” siguril on müügihetkel alles väike, kuid nähtav peajuure osa (kuni 4 cm pikkune), mille läbimõõt on proportsionaalne pea suurusega.

3.3. Toorained

—

3.4. Loomasööt

—

3.5. Tootmise erietapid, mis peavad toimuma määratletud geograafilises piirkonnas

Külvamine/ümberistutamine, saagikoristus, ajatamine-blanšeerimine, kärpimine ja pesemine peaksid toimuma punktis 4 osutatud tootmispiirkonnas.

3.6. Erieeskirjad viilutamise, riivimise, pakendamise jm kohta

Kaitstud geograafilise tähisega „Radicchio di Verona” sigur tuleks pakendada määratletud piirkonnas, sest transport ja liigne käitlemine võivad vähendada pea kompaktsust ja kiirendada selle närtsimist ning seega muuta toote kvaliteeti. Kaitstud geograafilise tähisega „Radicchio di Verona” sigurit tuleks turustada pitseeritud pakendis, mis vastaks järgmistele spetsifikatsioonidele ja ühenduse õigusaktidele:

— kartongist ja/või puidust ja/või sünteetilisest materjalist restid;

— kartongist ja/või puidust ja/või sünteetilisest materjalist korvid;

— kartongist ja/või puidust ja/või sünteetilisest materjalist pakendid mõõtudega 30 × 40 cm;

— kartongist ja/või puidust ja/või sünteetilisest materjalist pakendid mõõtudega 30 × 50 cm;

— kartongist ja/või puidust ja/või sünteetilisest materjalist pakendid mõõtudega 40 × 60 cm;

— vaiguga töödeldud kottides mahuga 0,5 kg, 1 kg või 1,5 kg.

Iga pakk võib koosneda ainult ühest tootekihist ning see peab olema pitseeritud nii, et pakendi avamisel pitser murdub.

3.7. Erieeskirjad märgistamise kohta

Lisaks nimetusele ja ühenduse logole peab pakendile olema selgelt ja loetavalt märgitud pakendaja nimi, ärinimi ja aadress, pakendi kaal, pakendamise kuupäev ja koht, aegumiskuupäev ja riiklike või ühenduse õigusaktide kohaselt nõutav muu teave.

Logo koosneb kolmest „Radicchio di Verona” südamest, joontest ja sinisest triibust, mis kujutavad Verona Arenat ja Adige jõge, et viidata nimetuse geograafilisele päritolule.

Kaitstud geograafilisele tähisele „Radicchio di Verona” ei või lisada muud täiendavat teavet, mida ei ole käesolevas koonddokumendis kirjeldatud. Võib osutada põllumajandusettevõttele, kus toode toodeti, ja selle asukohale. Samuti võib kasutada põllumajandusettevõtte templit.

Igal juhul peaksid sõnad „Radicchio di Verona” IGP olema trükitud oluliselt suuremate tähtedega kui muud sõnad.

4. Geograafilise piirkonna kokkuvõtlik määratlus

Kaitstud geograafilise tähisega „Radicchio di Verona” sigurit toodetakse järgmistes kommuunides, mis kõik asuvad Itaalias Veneto piirkonnas.

Järgmised Verona provintsi kommuunid: Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d'Adige, Pressana, Villa Bartolomea, Castagnaro, Terrazzo, Boschi S. Anna, Angiari ja Bonavigo;

Järgmised Vicenza provintsi kommuunid: Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino ja San Germano dei Berici;

Järgmised Padua provintsi kommuunid: Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d'Adige, Lozzo Atestino ja Urbana.

5. Seos geograafilise piirkonnaga

5.1. Geograafilise piirkonna eripära

Piirkond, kus KGTd „Radicchio di Verona” toodetakse, on liivase pinnasega, mis on rikas orgaaniliste ainete poolest ning sügav, hästi kuivendatud, värske ja väga viljakas. Tootmist erakordselt soodustav kliima on kontinentaalne, seda iseloomusutavad väga kuumad ja lämbed suved ning külmad ja udused talved. Aastane temperatuuridevahemik on väga lai; sademete hulk on küll piiratud, kuid ühtlaselt jaotunud kogu aasta vältel.

5.2. Toote eripära

KGTga „Radicchio di Verona” sigurit eristavad muudest samasse tootekategooriasse kuuluvatest toodetest järgmised omadused: ainulaadselt krõmpsuvad lehed, intensiivne punane värvus ja kergelt mõrkjas maitse.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul)

„Radicchio di Verona” siguril on pikaaegne ja väljakujunenud maine. Turustamiseesmärgil kasvatati seda esimest korda 20. sajandil alguses, köögiaedades aga juba („broli”) 18. sajandi lõpus. Sigurit mainitakse ka Jaccini 1882. aasta põllumajanduse ülevaates (5. köide, I osa). Seda kasvatati Verona kõrgetel tasandikel viljapuu- ja viinamarjaridade vahel. „Radicchio di Verona” sigurit on samuti nimetatud regio prefetto conte Luigi Sormano Moretti teoses „Monografia della provincia di Verona” (Firenze, 1911).

Giovanni Rorato kirjeldab oma teoses „Cucina veneta” sigurit järgmiselt: „Nagu lilled laual. Ei ole kahtlust, et sigur on Venetos oma kodu leidnud, sest just siin on seda taime juba sajandeid kasvatatud, kuigi selle spetsialiseerunud ja valikuline viljelemine ei alanud enne 19. sajandit. Tänaseks on Veneto piirkonnas valikuline viljelemine andnud mitu erinevat sigurisorti: Punasigurid „Radicchio Rosso di Treviso”, „Radicchio Variegato di Castelfranco”, „Radicchio di Chioggia” ja „Radicchio di Verona” (ka see on punane) ning lõpuks „Radicchio Variegato di Lusia”, mis on pärit Polesinest”.

Sordil „Radicchio di Verona” on laitmatu maine ning seda kasutatakse põhikoostisainena mitmes traditsioonilises Veneto roas (siguriomlett, kastani-capelletti pähkli- ja sigurikastmes, siguri-fagottini, jne).

Selle kompaktne pea, krõmpsuvad lehed ja ainukordne mõrkjas maitse on vaieldamatult seotud tootmispiirkonna keskkonnaomadustega. Kõnealuste organoleptiliste omaduste põhjus peitub kontinentaalses kliimas, talvistes külmakraadides ja orgaaniliste ainete poolest rikkas ning samas sügavas, hästi kuivendatud, värskes ja väga viljakas liivases pinnases.

Inimeste sajanditepikkune töö, oskuslik viljelemine ning traditsiooniliste ja eriliste viljelemismeetodite pidev otsing ja rakendamine on tugevdanud „Radicchio di Verona” mainet, mida on tunnustatud nii põllumajanduslikus eriala- ja teadus kirjanduses kui ka kaubanduslikult.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

Tootmiseeskirjade konsolideeritud tekst on avaldatud järgmisel veebilehel:

www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) ELT L 93, 31.3.2006, lk 12.